Сусветныя дзіцячыя гульні пераможцаў

**Сусветныя дзіцячыя гульні пераможцаў** (; ), больш вядомыя як **Гульні пераможцаў**, — міжнародныя спартыўныя спаборніцтвы для дзяцей і падлеткаў, якія пераадолелі анкалагічныя захворванні. Праект быў запушчаны фондам «Падары жыццё» ў 2010 годзе, з 2018 года рэгіянальныя этапы Гульняў пераможцаў праходзяць не толькі ў Расіі, але і за мяжой.

## Місія 
Галоўная задача Гульняў пераможцаў — дапамагчы дзецям, якія перанеслі анкалагічныя захворванні, вярнуцца да звычайнага жыцця і рэабілітавацца пасля працяглай барацьбы з захворваннем. У ўдзельнікаў праекта з’яўляецца ўпэўненасць у сваіх сілах, яны разумеюць, што не адрозніваюцца ад іншых дзяцей і могуць весці актыўнае жыццё, як і раней, бо спорт — гэта поўная супрацьлегласць хваробы. Для шматлікіх цяжкахворых дзяцей мара прыняць удзел у Гульнях пераможцаў станавілася стымулам да вылячэння. «Калі яны хварэюць, то думаюць, што захворванне датычыцца толькі іх, а ў час такіх мерапрыемстваў дзеці разумеюць, што ўсё магчыма пераадолець», — кажа актрыса і заснавальнік фонду Чулпан Хаматава. Для дактароў і супрацоўнікаў фонду «Падары жыццё» Гульні — наглядная дэманстрацыя поспеху ў барацьбе з анкалогіяй. Акрамя спаборніцтваў, якія адбываюцца ў адпаведнасці з патрабаваннямі спартыўных федэрацый, у праграму ўключаны разнастайныя майстар-класы, экскурсіі, канцэрты. Акрамя таго, праект прыцягвае ўвагу дабрачынцаў, спонсараў і валанцёраў да праблем дзіцячай анкалогіі і рэабілітацыі пасля яе.

## Правілы правядзення 
Прыняць удзел у Гульнях пераможцаў могуць дзеці ад 7 да 16 гадоў уключна, якія перанеслі анказахворванні і закончылі лячэнне. Усе ўдзельнікі спаборнічаюць у шасці відах спорту: лёгкая атлетыка, плаванне, настольны тэніс, стральба, шахматы, футбол — у адпаведных узроставых группах. Стаць удзельнікам Гульняў пераможцаў магчыма незалежна ад фізічнай формы і спартыўнай падрыхтоўкі і не больш двух разоў. Аргкамітэт Гульняў бярэ на сябе ўсе расходы, звязаныя з пражываннем у Маскве, харчаваннем, трансферамі, экіпіроўкай спартсменаў, забавамі і экскурсіямі. Удзельнікі аплачваюць толькі праезд да Масквы. Кожнае дзіця можа суправаджаць адзін з бацькоў, акрамя таго, у склад каманды можа ўваходзіць доктар і супрацоўнік дабрачыннага фонду. Дапамогу ў арганізацыі і правядзенні спаборніцтваў аказваюць прафесійныя федэрацыі Расіі па відах спорту, якія ўваходзяць у праграму Гульняў. Суддзі, якія працуюць на праекце, валодаюць міжнароднай кваліфікацыяй і маюць вопыт работы на сусветных першынствах.

## Рэгіянальныя этапы 
У разнастайных краінах свету і абласцях Расіі праходзяць рэгіянальныя этапы для таго, каб у Гульнях пераможцаў змагла прыняць удзел максімальная колькасць дзяцей, якія перанеслі анказахворванні. Каманда, якая будзе накіравана на Сусветныя дзіцячыя гульні пераможцаў у Маскву, набіраецца сярод удзельнікаў такога этапу. У 2018 годзе рэгіянальныя этапы прайшлі ў Венгрыі і Беларусі, а таксама ў 10 расійскіх рэгіёнах (Белгародская,Ніжагародская, Чалябінская, Калінінградская, Арэнбургская, Пермская, Растоўская, Самарская, Цвярская і Свярдлоўская вобласці). Планавалася, што ў спартыўных выпрабаваннях прымуць удзел каля 1300 дзяцей.
Яшчэ каля 30 расійскіх рэгіёнаў і 15 краін збіраюць каманды для ўдзелу ў Гульнях пераможцаў без правядзення рэгіянальных адборачных спаборніцтваў. Акрамя таго, аргкамітэт Гульняў прымае заяўкі ад індывідуальных удзельнікаў з тых гарадоў і краін, дзе пакуль не праводзяцца рэгіянальныя этапы.

## Беларуская каманда 
122 беларускія ўдзельнікі за 9 гадоў правядзення Сусветных гульняў пераможцаў выйгралі:
* 47 залатых медалёў;
* 29 срэбраных медалёў;
* 40 бронзавых медалёў.

На працягу 9 гадоў дзяўчынкі і хлопчыкі рознага ўзросту, не падобныя адзін да аднаго, але аб’яднаныя агульнай бядой і агульнай радасцю, якія справіліся з цяжкімі выпрабаваннямі, якія праявілі неверагоднае цярпенне і мужнасць, перамогшы хваробу, прыехалі ў Маскву, каб сустрэцца з такімі ж, як яны, Пераможцамі.
Уражвае статыстыка нашых удзельнікаў і дасягнутыя імі вынікі. 122 дзіцяці былі запрошаны для ўдзелу ў спартыўных спаборніцтвах і заваявалі 116 медалёў рознай вартасці.
Нацыянальны этап Сусветных дзіцячых Гульняў пераможцаў у Беларусі прайшоў на базе ДУА «Астрашыцка-Гарадокская сярэдняя школа» 29 красавіка — 1 мая 2018 года.

## Гісторыя 
Першая Міжнародная анкаалімпіяда, у якой прынялі ўдзел каля 200 дзяцей з чатырох краін (Польшчы, Расіі, Беларусі і Украіны), прайшла ў сталіцы Польшы Варшаве ў 2007 годзе. З 2010 года ў Расіі праходзяць Сусветныя дзіцячыя Гульні пераможцаў на буйнейшых спартыўных пляцоўках Масквы і Падмаскоўя.

#### 2010 
1-я Сусветныя дзіцячыя гульні пераможцаў прайшлі з 14 па 16 чэрвеня ў Маскве на стадыёне «Лакаматыў». У сталіцу прыехала 200 дзяцей з Расіі, Украіны, Беларусі, Польшчы, Арменіі, Латвіі, Румыніі, Венгрыі. У першы дзень Гульняў, адразу пасля цырымоніі адкрыцця, пачаліся спаборніцтвы па лёгкай атлетыцы, настольнаму тэнісу і стральбе. У другі дзень адбыліся турніры па футболу, шахматах і плаванні. Спаборніцтвы праводзіліся па правілах, устаноўленых расійскімі арганізатарамі. Галоўным суддзёй Першых Сусветных дзіцячых гульняў пераможцаў стаў алімпійскі чэмпіён, на той момант — старшыня камітэта Дзярждумы РФ па фізічнай культуры і спорце Антон Сіхарулідзэ.

#### 2011 
2-я Сусветныя дзіцячыя Гульні пераможцаў прайшлі ў Падмаскоўі з 4 па 7 жніўня, у спаборніцтвах прынялі ўдзел больш за 300 дзяцей з 8 краін. Сярод новых удзельнікаў — каманды з Турцыі і Чэхіі. Усе чатыры дні спецыяльная група дзяцей — удзельнікаў фотапраекта «Мы жывём на гэтай зямлі», сярод якіх былі падапечныя фонду «Падары жыццё», бесперастанна вяла фотарэпартаж з Гульняў пераможцаў на старонцы фонду ў Facebook.

#### 2012 
З 31 мая па 2 чэрвеня прайшлі 3-я Сусветныя дзіцячыя Гульні пераможцаў, на якія прыехалі ўжо больш за 350 юных спартсменаў з 12 краін свету. Расійскія рэгіёны прывезлі ў Маскву 17 зборных. Упершыню прыехалі каманды з Германіі, Польшчы, Румыніі, Сербіі і Азербайджана. Спаборніцтвы праходзілі ў самым цэнтры Масквы, у Парку культуры імя Горкага. Галоўным суддзёй спаборніцтваў стаў шматразовы рэкардсмен свету па падводным плаванні, знакаміты майстар спорту СССР Шаварш Карапецян.

#### 2013 
На 4-х Сусветных дзіцячых Гульнях пераможцаў у Маскву прыехала больш за 400 дзяцей з 10 краін. Гульні праходзілі з 14 па 16 чэрвеня ў спартыўным комплексе ЦСКА. Акрамя пастаянных краін-удзельнікаў, з гэтага года да Гульняў далучылася Балгарыя. Пачынаючы з 2013 года, спартыўныя пляцоўкі і басейны Цэнтральнага спартыўнага клуба арміі сталі асноўным месцам правядзення Гульняў. Ганаровым старшынёй судзейскага камітэту Гульняў пераможцаў быў легендарны спартсмен, знакаміты савецкі і расійскі плывец, чатырохразовы алімпійскі чэмпіён, шасціразовы чэмпіён свету, 21-разовы чэмпіён Еўропы Аляксандр Папоў.

#### 2014 
Больш за 450 дзяцей з 28 расійскіх рэгіёнаў, ад Сібіры да Калінінграда, і 11 краін свету сустрэліся ў Маскве на юбілейных 5-х Сусветных дзіцячых Гульнях пераможцаў. Спаборніцтвы праходзілі з 20 па 22 чэрвеня. Упершыню ў Маскву прыехалі каманды з Малдовы і Казахстана. Ганаровым старшынёй судзейскага камітэту 5-х Гульняў пераможцаў стаў Сяргей Шылаў — шматразовы чэмпіён Паралімпійскіх гульняў свету і Еўропы, майстар спорту міжнароднага класа па біятлону і лёгкай атлетыцы.

#### 2015 
6-я Сусветныя дзіцячыя Гульні пераможцаў прайшлі з 26 па 28 чэрвеня ў спартыўным комплексе «Лужнікі». Яны сабралі амаль 500 дзяцей з 15 краін свету і 33 расійскіх рэгіёнаў. Навічкамі сярод удзельнікаў былі каманды з Індыі і Харватыі.

#### 2016 
З 29 чэрвеня па 2 ліпеня былі праведзены 7-я Сусветныя дзіцячыя Гульні пераможцаў. У спорткомплексе ЦСКА сабралася 500 удзельнікаў больш чым з 20 рэгіёнаў Расіі і 14 краін свету, да якіх яшчэ далучыліся каманды з Партугаліі і Літвы.

#### 2017 
8-я Сусветныя дзіцячыя Гульні пераможцаў прайшлі з 2 па 4 чэрвеня. 550 дзяцей з 16 краін свету і 31 расійскага рэгіёна сустрэліся, каб разыграць дзясяткі камплектаў медалёў. У забегу на 60 метраў зарэгістравана рэкордная колькасць удзельнікаў — больш за 400 дзяцей з усіх краін, якія прадстаўлены на спаборніцтвах.

#### 2018 
9-я Сусветныя дзіцячыя Гульні пераможцаў прайшлі у Маскве з 2 па 6 жніўня. Акрамя каманд з расійскіх рэгіёнаў, прынялі ўдзел 14 замежных дэлегацый. У рамках гульняў упершыню правялі турнір па настольнаму тэнісу для моладзі.

## Цікавыя факты 
Узнагароды і дыпломы дзецям — чэмпіёнам Сусветных дзіцячых Гульняў пераможцаў у розныя гады ўручалі вядомыя расійскія спартсмены. Сярод іх: чэмпіёнка Алімпійскіх гульняў па канькабежнаму спорту Святлана Журава; чатырохразовы алімпійскі чэмпіён, прэзідэнт Федэрацыі плавання Расіі Уладзімір Сальнікаў; двухразовая алімпійская чэмпіёнка Святлана Хоркіна; чэмпіён свету па шахматах Уладзімір Крамнік; славутыя расійскія тэнісісты Алена Дзяменцьева і Марат Сафін; алімпійскія чэмпіёны 2014 года па канькабежнаму спорту Сямён Елістратаў, Уладзімір Грыгор’еў, Руслан Захараў; вядомая валейбалістка Кацярына Гамава; двухразовая алімпійская чэмпіёнка па біятлону Вольга Зайцава; прызёр Паралімпійскіх гульняў-2014 следж-хакеіст Вадзім Сялюкін; трохразовая чэмпіёнка Паралімпійскіх гульняў па лёгкай атлетыцы Вольга Сямёнава; прызёр Паралімпійскіх гульняў па дзюдо Таццяна Савасцьянава; двухразовая паралімпійская чэмпіёнка па плаванню Алеся Уладыкіна і многія іншыя.

Удзельнікаў Гульняў пераможцаў 2015 прывітаў з арбіты экіпаж МКС у асобе касманаўтаў Генадзя Падалкі і Міхаіла Карніенкі.

Каманда з Венгрыі па выніках Гульняў была запрошана на сустрэчу з прэзідэнтам Венгрыі ў Прэзідэнцкі палац.

Удзельнікі Гульняў 2016 атрымалі афіцыйнае прывітанне ад міністра аховы здароўя РФ Веранікі Скварцовай.

Камандзе Індыі была арганізавана афіцыйная сустрэча з чэмпіёнам Індыі па кракету.

Дабрачынны праект Сусветныя дзіцячыя Гульні пераможцаў актыўна падтрымліваюць расійскія знакамітасці. Многія з іх не толькі ўзнагароджваюць пераможцаў Гульняў, але і прымаюць удзел у традыцыйным футбольным матчы «Таты — зоркі» паміж бацькамі ўдзельнікаў і вядомымі артыстамі. За 9 год існавання праекта падтрымаць дзяцей, якія перамаглі хваробу, прыходзілі акцёры Артур Смальянінаў, Анатоль Рудэнка, Аляксей Краўчанка, Іван Сцебуноў, Уладзімір Яглыч, Кірыл Сафонаў, Дзяніс Матросаў, Максім Мацвееў, Андрэй Сакалоў, Дзмітрый Пяўцоў, Інгеборга Дапкунайтэ, Марыя Аронава, Юрый Стаянаў і Валдзіс Пельш. Дабрачынныя канцэрты для ўдзельнікаў давалі музыканты з «Хору Турэцкага», Аляксей Кортнеў і група «Няшчасны выпадак», «Брава» і латвійская група Brainstorm, а таксама многія іншыя акцёры і выканаўцы.

## Крыніцы 
Катэгорыя:Некамерцыйныя арганізацыі